ไฟแนนเชียลไดเจสต์
บล.ยูโอบีฯ เปิดโครงการสร้างนักลงทุนหน้าใหม่
27 ม.ค. 2555

บล.ยูโอบีฯ เปิดโครงการสร้างนักลงทุนหน้าใหม่
นายชัยพัชร์ นาคมณฑนาคุ้ม ประธานเจ้าหน้าที่บริหารร่วม บริษัทหลักทรัพย์ ยูโอบี เคย์เฮียน (ประเทศไทย) เปิดเผยว่า บริษัทเปิดตัวโครงการใหม่ UTrade Challenge เป็นโครงการหนึ่งในแผนกิจกรรมทางการตลาด ประจำปี 2555 ที่จัดขึ้นโดยมีจุดมุ่งหมายสำคัญเพื่อสร้างนักลงทุนหน้าใหม่ที่มีความรู้และมีศักยภาพเข้าสู่แวดวงตลาดทุน ผ่านการเรียนรู้และดูแลให้คำแนะนำอย่างใกล้ชิดจากผู้มีประสบการณ์ด้านการลงทุนของบริษัท เปิดโอกาสให้นักลงทุนหน้าใหม่ที่มีความสนใจอยากจะลองลงทุนในหุ้น เข้ามาทดลองเป็นนักลงทุนจริง ในตลาดจริง บริหารพอร์ตการลงทุนให้มีประสิทธิภาพตามสภาวะตลาดจริงและได้กำไรจริงๆ 
นอกจากนั้น ในปีนี้บริษัทยังมีแผนการดำเนินนโยบายส่งเสริมกิจกรรมทางการตลาดเพื่อขยายฐานนักลงทุนมากขึ้น โดยเน้นการให้ความรู้ความเข้าใจในเรื่องการวิเคราะห์ทิศทางการลงทุน ไปจนถึงการบริหารพอร์ตการลงทุนให้มีประสิทธิภาพ ให้นักลงทุนได้เรียนรู้และสามารถวางแนวทางการลงทุนได้ด้วยตัวเอง ผ่านกิจกรรมต่างๆ ที่บริษัทจัดขึ้น เช่น การจัดอบรมสัมมนา กิจกรรมสัมมนาเชิงปฏิบัติการ การให้ความรู้ด้านการลงทุนในรูปแบบที่เหมาะกับไลฟ์สไตล์ของกลุ่มนักลงทุน เป็นต้น 
อีกทั้งยังมีแผนการจัดกิจกรรมโปรโมชันเพื่อคืนกำไรให้กับลูกค้าที่ให้ความไว้วางใจในบริการของบริษัทเสมอมา 
“ในปี 2555 นี้ บริษัทมีนโยบายที่จะขยายสาขาให้ครอบคลุมในทุกพื้นที่ของประเทศไทย เพราะเรามุ่งมั่นที่จะให้ บล.ยูโอบีฯ เป็นบริษัทหลักทรัพย์ที่เป็นศูนย์กลางการเรียนรู้ด้านการลงทุน สร้างความแข็งแกร่งให้ลูกค้า และพร้อมที่จะเดินบนถนนการลงทุนในตลาดทุนได้อย่างมีประสิทธิภาพ” นายชัยพัชร์ กล่าว
‘เฉลิมชัย’ ซื้อหุ้น GOLD เพิ่มเป็น 10%
นายเฉลิมชัย มหากิจศิริ ลูกชายนายประยุทธ มหากิจศิริ เปิดเผยว่า วันที่ 23 ม.ค. 2555 ที่ผ่านมา ได้ซื้อหุ้นบริษัท แผ่นดินทอง พร็อพเพอร์ตี้ ดีเวลลอปเม้นท์ (GOLD) จำนวน 0.16% ส่งผลให้มีหุ้นทั้งสิ้น 10.03% ของจำนวนหุ้นทั้งหมด ส่วนราคาที่ได้มาสูงสุดอยู่ที่ 4.64 บาท นับว่าสูงกว่าราคาปิดล่าสุดที่ 4.44 บาท 
TOP กอดอันดับเครดิต AA
บริษัท ฟิทช์ เรทติ้งส์ (ประเทศไทย) ประกาศคงอันดับเครดิตภายในประเทศระยะยาวของบริษัท ไทยออยล์ (TOP) ที่ระดับ “AA(tha)” อันดับเครดิตภายในประเทศระยะสั้นที่ระดับ “F1+(tha)” และคงอันดับเครดิตภายในประเทศระยะยาวหุ้นกู้ไม่มีหลักประกันและไม่ด้อยสิทธิของบริษัทที่ระดับ “AA(tha)” แนวโน้มอันดับเครดิตมีเสถียรภาพ สะท้อนว่า บริษัท TOP สามารถรักษาฐานะทางการเงินให้อยู่ในระดับที่สอดคล้องกับอันดับเครดิต จะมีแผนการลงทุนเพิ่มขึ้น